钦定古今图书集成/方舆汇编/职方典/第1085卷 > 《太和庙记》郭应聘
## 钦定古今图书集成/方舆汇编/职方典/第1085卷 > 《太和庙记》郭应聘

太和庙何始以有太平陂也。陂肇于宋知军刘公谔，
而修复于曾公用虎。有圳二，引灌兴教、延寿、望江三
里，田高下千百馀顷，其利溥，其惠远。其庙在本里之
吴塘，扁曰“世惠”，盖载二公德云。陂未作，民利五塘，何
公玉所置也。祥符间，为豪右侵没，学士蔡公襄奏复
之。及陂成，塘无所用，筑为田，得租百六十九石。司土
“著者令充庙祀，且预修陂费，而粮徭之征不与焉。守
之者囊山僧也，历祀既久，田没于僧。节推章公蘗请
复，仅存百四十四石零。议永存，计岁入估贮公帑，修
祀备陂，不令他费。”是何蔡、刘、曾四公功创于前，而章
公功继于后，并祀于庙宜矣。嘉靖壬戌，庙以兵燹毁，
既安堵后，民思兴利，且念所自始，白之分守熊公琦、
旧郡侯徐公元气、新郡侯林公有源，给租银兴建。不
数月，庙貌一新。五公之祀，自是与莆相终始。夫庙复
则田有纪，而修陂之费赖之。陂不为患，岁可荐登。是
因庙以纪田、因田以备陂、因陂以利民，五公有功于
民，而熊公与徐、林二公又有功于五公也。郡丞钱公
榖、郡倅邓公邦基、节推、邵公城邑侯、孙公谋，皆相与
戮力赞襄，是乌得以无纪哉？故备书于石，以为后之
莅兹土者风焉。